ไฟแนนซ์ทูเดย์
ตำแหน่งผู้อำนวยการธนาคารออมสิน เป็นเก้าอี้ที่หลายคนอยากนั่งจนปั่นป่วนไปหมดทั้งกระทรวงการคลัง
11 มิ.ย. 2555

ตำแหน่งผู้อำนวยการธนาคารออมสิน เป็นเก้าอี้ที่หลายคนอยากนั่งจนปั่นป่วนไปหมดทั้งกระทรวงการคลัง 
เพราะมีการวิ่งกันฝุ่นตลบจนถึงขั้นบอร์ดแบงก์แตกเป็น 2 ขั้ว ประลองกำลังกันอย่างหนักหน่วง แต่ค่อนข้างจะชัดเจนแล้วว่าฝ่ายการเมืองไม่ปลื้ม เลอศักดิ์ จุลเทศ หากปรับคณะรัฐมนตรี (ครม.) ในเร็วๆ นี้ แล้วชื่อ รมว.คลัง เป็น วราเทพ รัตนากร ชื่อผู้อำนวยการออมสินมีเปลี่ยนแน่ๆ 




...ในขณะที่ธนาคารออมสินฝุ่นตลบ แต่ที่ธนาคารกรุงไทย คณะกรรมการสรรหาก็พยายามสรรหาคนที่เหมาะสมแบบไม่ได้ล็อกมาเป็นคู่เปรียบ แต่หาเท่าไหร่ก็หาไม่เจอ หาไม่ง่าย เพราะการแข่งขันของธนาคารพาณิชย์สูงมาก ไม่เก่งจริงอยู่ยาก
สถิตย์ ลิ่มพงศ์พันธุ์ ประธานกรรมการธนาคาร บอกว่า ไม่แทรกแซงการทำงานของคณะกรรมการสรรหา แต่ให้หลักการไปว่า คนที่จะเป็นกรรมการผู้จัดการแบงก์กรุงไทยจะต้องเก่งและต้องสร้างผลประกอบการที่ดีให้กับธนาคารด้วย นอกจากจะเป็นแขนขาของรัฐบาลเสริมเศรษฐกิจ ซึ่งตอนนี้ขาดแคลนนายแบงก์มืออาชีพที่เก่งอย่างโดดเด่นจริงๆ 
...ข้าง อภิศักดิ์ ตันติวรวงศ์ กรรมการผู้จัดการแบงก์กรุงไทย นับถอยหลังวันเกษียณ เร็วๆ นี้ ช.ชดา จะไปแง้มใจเสี่ยจิ๋วมาให้ทราบว่าอยากฝากอะไรกับเอ็มดีคนใหม่ที่จะมาแทนบ้าง
...ได้ยินแว่วๆ จากคณะกรรมการสรรหาว่าหนึ่งในคนที่เข้าตาคือรุ่นน้องวิศวจุฬาฯ ของเสี่ยจิ๋วนั่นเอง เขาคือ บุญทักษ์ หวังเจริญ ซีอีโอธนาคารทหารไทย ที่ถูกยกชื่อขึ้นมาเปรียบเทียบบ่อยๆ ว่าต้องได้คนที่มีคุณสมบัติอย่างนี้
...หลังจาก “ดร.โกร่ง” วีรพงษ์ รามางกูร ได้รับโปรดเกล้าฯ เป็นประธานบอร์ดแบงก์ชาติแล้ว อีกไม่กี่วันนี้คงเข้าไปดูที่ทำงานใหม่และสักการะสิ่งศักดิ์สิทธิ์ประจำแบงก์ชาติ จับตาอดีตนักเรียนทุนแบงก์ชาติและทุนอานันทมหิดล ประสาร ไตรรัตน์วรกุล กับนักเรียนทุนร็อกกี้เฟลเลอร์ จะทำงานเข้ากันเป็นปี่เป็นขลุ่ยหรือเปล่า